ועדת העבודה, הרווחה והבריאות, כנסת 19, פרוטוקול מספר 99, 2013-11-18 12:00

חיים כץ: צהריים טובים, כשהתחלנו את הדיון הקודם זה היה בוקר, עכשיו אנחנו כבר בצהריים.

חיים כץ: ט"ו בכסלו, 18 בנובמבר 2013, ואני מתכבד לפתוח את ישיבת ועדת העבודה, הרווחה והבריאות בנושא:

חיים כץ: הצעת חוק משפחות חיילים שנספו במערכה (תגמולים ושיקום) (תיקון מס' 35).

חיים כץ: אנחנו ממשיכים את הצעת החוק והיום זה הדיון הרביעי.

חיים כץ: איפה עצרנו בפעם האחרונה?

<שמרית גיטלין-שקד: עצרנו בסעיף 22, אבל אני מבקשת את אישור היושב-ראש להפנות את תשומת לב חברי הוועדה לכמה תיקונים נוספים בסעיפים הקודמים.

<שמרית גיטלין-שקד: לא מדובר על תיקוני מהות אלא על תיקוני ניסוח בלבד שיבהירו למה היתה הכוונה מלכתחילה, אבל אני מבקשת בכל זאת להציג אותם ולהסביר אותם.

חיים כץ: מאה אחוז.

<שמרית גיטלין-שקד: בעמוד 3, סעיף 6 להצעת החוק, 15א(ג) המוצע.

<שמרית גיטלין-שקד: אתם רואים שנמחקו המילים שסכומי ההטבות הניתנות בדרך של מתן סיוע כספי לפי פרק זה יעודכנו ב-1 בינואר בכל שנה, ואז נמחקו המילים "בשנה שלאחר תחילתו של חוק זה".

<שמרית גיטלין-שקד: המילים האלה מיותרות.

<שמרית גיטלין-שקד: יש סעיף תחילה לחוק וכרגע מוצע 1 בינואר 2014 ומתי שיתחיל סעיף התחילה יתחיל גם הסעיף הזה.

<שמרית גיטלין-שקד: אין צורך לומר בנפרד בסעיף הזה מתי הוא מתחיל.

<שמרית גיטלין-שקד: בעמוד 5, סעיף 15א(ו)(2) המוצע – יש כאן ניסוח קטן אבל בכל זאת אני מפנה את תשומת לבכם אליו.

<שמרית גיטלין-שקד: כתוב ששר הביטחון יקבע הוראות לעניין – נוספה המילה "אופן" מתן ההטבה הנוספת.

<נאוה שוהם סולן: אני רוצה להתייחס לסעיף (ו)(1) – דיברנו אתך, חבר הכנסת כץ, לגבי אשכול כפול.

חיים כץ: חכי, בסוף.

חיים כץ: בואי נגמור את התיקונים.

<נאוה שוהם סולן: זה באותו סעיף.

חיים כץ: קודם שיעבור את כל תיקוני הנוסח.

<שמרית גיטלין-שקד: בעמודים 12 ו-13, סעיפים קטנים ד בעמוד 12 וסעיף קטן ו בעמוד 13 – הכוונה מלכתחילה היתה לתת את הסיוע בעד כל אחד מאחי הנספה.

<שמרית גיטלין-שקד: בגלל שזה היה כתוב רק בסעיף אחד, היה חשש שמא ישתמע שבסעיפים אחרים זו לא היתה הכוונה.

<שמרית גיטלין-שקד: לכן הבהרנו בנוסח וגם פה, בסעיפים ד' ו-ו' כתבנו כמו שכתוב בסעיף ה', שהסיוע הוא בעד כל אחד מהאחים.

<שמרית גיטלין-שקד: עמוד 28 – סעיף 15ז(ו) המוצע, הושמטו המילים "לרבות יתום שאינו עומד ברשות עצמו", מכיוון שיתום שאינו עומד ברשות עצמו נכלל כבר בהגדרת יתום וזה היה מיותר.

<שמרית גיטלין-שקד: בעמוד 38 – סעיף 32ב המוצע, מדובר על מלווה שיקום.

<שמרית גיטלין-שקד: זה מלווה שניתן לפי הפרק השלישי בתנאים ובסכומים שנקבעו על פי סעיף 15א.

<שמרית גיטלין-שקד: התנאים והסכומים בעצם נקבעים על פי כל הפרק השלישי ולא רק לפי סעיף 15א.

<שמרית גיטלין-שקד: לכן זה בתנאים ובסכומים שנקבעו לפי הפרק השלישי.

<שמרית גיטלין-שקד: זה רק עניין של הפנייה לסעיף נכון.

<שמרית גיטלין-שקד: יש בקשות לדיון מחדש בסעיפים.

<שמרית גיטלין-שקד: בעמוד 2, ב-15א יש הגדרה של יתום שאינו עומד ברשות עצמו.

<שמרית גיטלין-שקד: קודם אמרנו שאנחנו מורידים את ההגדרה מהסעיף המהותי ולכן ההגדרה מתייתרת.

<שמרית גיטלין-שקד: אין צורך בהגדרה שלא נעשה בה שימוש.

<שמרית גיטלין-שקד: לכן מוצע מהוועדה לבקש את מחיקת ההגדרה.

חיים כץ: ומה אומרים הנציגים של משרד הביטחון?

חיים כץ: בסדר גמור?

חיים כץ: ואנחנו צריכים להצביע על זה?

<שמרית גיטלין-שקד: כן.

<שמרית גיטלין-שקד: אתה רוצה להצביע על שני התיקונים ביחד?

חיים כץ: כן.

<נאוה שוהם-סולן: אני אשמח להבהרה, הייתי עסוקה בדפדוף.

<שמרית גיטלין-שקד: אני אקריא.

<שמרית גיטלין-שקד: עשו פה בעצם הגדרה נפרדת ליתום שאינו עומד ברשות עצמו.

<שמרית גיטלין-שקד: הסברתי בסעיף המהותי למה כבר אין צורך בהגדרה הזו, כי יתום שאינו עומד ברשות עצמו ממילא נכלל בהגדרת יתום.

<שמרית גיטלין-שקד: מכיוון שיש פה הגדרה שלא נעשה בה שימוש בסעיף היא מיותרת ולכן צריך למחוק אותה.

חיים כץ: הסעיף השני שאת רוצה?

<שמרית גיטלין-שקד: סעיף 15ח(ה) בעמוד 30 – אני רוצה להסביר קצת יותר טוב כי זה באמת משהו מהותי שהיה לגביו דיון.

חיים כץ: את הקודם לא הסברת טוב?

<שמרית גיטלין-שקד: אני רוצה להעמיק יותר.

<שמרית גיטלין-שקד: התקיים בוועדה דיון לגבי הגעה לאזכרה של בן משפחה.

<שמרית גיטלין-שקד: בטעות הסעיף הזה פורש כאילו מדובר על הגעה מחוץ לישראל, כאשר הכוונה המקורית היתה שהסעיף הזה יתייחס להגעה מתוך ישראל וסעיף קטן יא מתייחס להבאת בני המשפחה מחוץ לישראל, שאינם תושבי ישראל.

<שמרית גיטלין-שקד: אכן, התקיים פה דיון ואושר בן משפחה שמגיע מחוץ לישראל ולכן גם היה דיון האם הוא רשאי להגיע באותו שבוע או לא באותו שבוע.

<שמרית גיטלין-שקד: בסופו של דבר התברר שהסעיף הזה לא צריך לחול בכלל על הגעה מחוץ לישראל ולכן הוצע תיקון "לבן משפחה סיוע בתוך ישראל בהגעה לאזכרה".

<שמרית גיטלין-שקד: אני מציעה שאם כך, נמחק את המילים "בשבוע שבו חל יום הזיכרון" ופשוט נכתוב "ביום הזיכרון".

<שמרית גיטלין-שקד: גם נמחק את המילים "בשבוע שבו חל יום האזכרה" כי אם ההגעה היא בתוך ישראל, מן הסתם ההגעה לא נעשית שבוע לפני כן.

<נאוה שוהם-סולן: לא הבנתי.

חיים כץ: ערבבתם את חו"ל ואת הארץ.

חיים כץ: אם מישהו מגיע מטבריה הוא לא צריך להגיע שבוע לפני.

חיים כץ: בתוך הארץ לא צריך להגיע שבוע לפני, אפשר להגיע ביום האזכרה.

חיים כץ: מחו"ל שבוע לפני.

<שמרית גיטלין-שקד: יש פה שני שינויים, האחד הוא שסעיף קטן ה יתייחס רק להגעה בתוך ישראל והשני, שיימחקו המילים "בשבוע שבו חל".

חיים כץ: ואנחנו נצביע על שני התיקונים האלה.

<שמרית גיטלין-שקד: כן.

חיים כץ: מאה אחוז.

חיים כץ: תגידי את מה שצריך.

חיים כץ: שיהיה מסודר.

<שמרית גיטלין-שקד: לפי סעיף 115 לתקנון הכנסת.

<שמרית גיטלין-שקד: אנחנו נצביע על הבקשה לקיים דיון מחדש בשני הנושאים הספציפיים.

חיים כץ: לפי סעיף 115 לתקנון.

חיים כץ: אנחנו פותחים את הסעיפים הספציפיים שהצבענו בגינם.

<שמרית גיטלין-שקד: סעיף 15א(א) – מחיקת ההגדרה של יתום שאינו עומד ברשות עצמו.

<שמרית גיטלין-שקד: בסעיף 6, סעיף 15ח(ה) המוצע – ההגעה היא לאזכרה בתוך ישראל וגם יימחקו המילים "בשבוע שבו חל".

חיים כץ: אנחנו מצביעים מי בעד לפתוח לדיון את הסעיפים.

חיים כץ: בעד ההצעה– פה אחד

חיים כץ: נמנעים – אין

חיים כץ: כל חברי הכנסת שנמצאים פה החליטו לפתוח את הסעיפים.

חיים כץ: אחרי שפתחנו את הסעיפים, מי בעד לאשר את התיקונים כפי שהוצעו והוצגו על-ידי היועצת המשפטית והיתה פה הסכמה כללית לגביהם?

חיים כץ: מי בעד, ירים את ידו.

חיים כץ: שני הסעיפים אושרו בניסוח החדש שלהם.

חיים כץ: תודה רבה.

<שמרית גיטלין-שקד: יש עוד שני סעיפים חדשים שצריך לאשר.

<שמרית גיטלין-שקד: סעיף 1א, עמוד 2 – בדיון הקודם בוטל סעיף 30.

<שמרית גיטלין-שקד: סעיף 9 מפנה לסעיף 30 שכבר בוטל ואין צורך בהפנייה לסעיף שכבר בוטל ולכן מוצע להגיד בסעיף "במקום 13ב או 30", לומר 13ב.

<שמרית גיטלין-שקד: אפשר להצביע על זה.

חיים כץ: מי בעד, ירים את ידו.

חיים כץ: בעד ההצעה לאשר את התיקון – פה אחד

חיים כץ: נמנעים – אין

חיים כץ: תודה רבה, אושר.

<שמרית גיטלין-שקד: בעמוד 2, סעיף 4א – מכיוון שביטלנו את סעיף 30, בסעיף 13א היתה הפנייה לסעיף 30.

<שמרית גיטלין-שקד: אנחנו לוקחים בעצם את המהות שהיתה בסעיף 30ו ומעבירים אותה לתוך הסעיף עצמו, לתוך 13א, במקום להפנות לסעיף שכבר בוטל.

חיים כץ: מי בעד התיקון הזה?

חיים כץ: בעד ההצעה לאשר את התיקון – פה אחד

חיים כץ: נמנעים – אין

חיים כץ: תודה רבה.

חיים כץ: התיקון הזה גם אושר.

<שמרית גיטלין-שקד: עכשיו אנחנו יכולים להתקדם מעמוד 39.

חיים כץ: אנחנו ממשיכים בסעיף 22, עמוד 39.

<יובל יעקובי: "הוספת פרק שביעי 1.

<יובל יעקובי: אחרי סעיף 35 לחוק העיקרי יבוא: פרק שביעי 1.

<יובל יעקובי: הוועדה למתן סיוע לפנים משורת הדין.

<יובל יעקובי: 35א.

<יובל יעקובי: (א) שר הביטחון יקים ועדה שתהיה רשאית להחליט על מתן סיוע לפנים משורת הדין לבן משפחה ולעניין יתום, אף אפ מלאו לו 21 שנה, במקרים חריגים ובהתקיים מצב סוציו-אקונומי קשה שבו נמצא בן המשפחה.

<יובל יעקובי: (ב) לשם גיבוש המלצתה הוועדה רשאית לשקול שיקולים סוציו-אקונומיים הומניטריים ושיקומיים.

<יובל יעקובי: (ג) שר הביטחון יקבע בתקנות את הרכב הוועדה ואת כללי עבודתה.

<יובל יעקובי: (ד) יושב-ראש הוועדה יהיה שופט בדימוס שימנה שר המשפטים בהמלצת שר הביטחון.

<יובל יעקובי: שר הביטחון ימנה את שאר חברי הוועדה.

<יובל יעקובי: הודעה על מינוי חברי הוועדה תפורסם ברשומות.

<יובל יעקובי: (ה) החלטות הוועדה יפורסמו באתר האינטרנט של האגף ללא פרטים מזהים".

<נאוה שוהם סולן: אני יושבת-ראש ארגון אלמנות ויתומי צה"ל.

<נאוה שוהם סולן: היתה לנו ישיבה בסוף השבוע עם ראש אגף משפחות והנצחה, מר אריה מועלם, וסיכמנו שלחוק יוכנס ששר הביטחון ימנה על-פי הוראות היועץ המשפטי לממשלה את חברי ועדת למ"ד, כאשר אחד מנציגי הציבור יהיה מהמשפחות השכולות.

חיים כץ: זה מוסכם עליכם, אני מבין.

חיים כץ: היא מבקשת להוסיף סעיף שאחד מחברי הוועדה יהיה נציג המשפחות השכולות.

<אריה מועלם: בהתאמה לאלמנות ולהורים שכולים.

<אריה מועלם: ועדת למ"ד שדנה בענייניהם של הורים שכולים, מישהו מבין ההורים השכולים, וועדת למ"ד שדנה בענייניהן של האלמנות, מישהי מבין האלמנות.

חיים כץ: זאת אומרת שימנו שניים שיזמנו אותם לפי הצרכים.

<אלי בן-שם: גם היום זה ככה.

<יעקב גוטליב: אני יושב-ראש עמותת צדק למשפחות הנופלים.

<יעקב גוטליב: רצוני לומר שהנושא הזה הועלה כבר בשנת 2000 ועל כך נתן עמוס ירון הנחיה.

<יעקב גוטליב: אם יורשה לי לקרוא את ההנחיה.

חיים כץ: כן, יורשה לך.

<יעקב גוטליב: "כפי שידוע לך, ארגון "יד לבנים" הינו ארגון יציג, מנוי ונציגיו בפורומים שונים.

<יעקב גוטליב: עם זאת, לאור הערותיך" – היו הרבה תלונות מהוועדה שיצאו דליפות חזקות על אנשים – "הנחה ראש אגף השיקום לוודא שמירה בכל הוועדות על כללי צנעת הפרט, אלא אם כן הנציג מצויד באישור בכתב".

<יעקב גוטליב: על זה אני עומד.

<יעקב גוטליב: אני עומד על כך שנציג שנמצא בוועדה, צריך שהמבקש, זה שעניינו מדובר בוועדה, ייתן אישור בכתב שהוא רוצה את האיש הזה.

חיים כץ: ואם הוא דן על דברים כלליים?

<יעקב גוטליב: מדברים על דברים ספציפיים.

<יעקב גוטליב: הרי שם מדברים רק על דברים ספציפיים.

חיים כץ: תקשיב.

חיים כץ: מצד אחד אנחנו רוצים לעזור לאלמנות, למשפחות השכולות.

חיים כץ: אני חשבתי שבכלל לא צריך להיות.

חיים כץ: הם החליטו שכן צריך להיות ואני מכבד את דעתם.

חיים כץ: מכבד.

חיים כץ: אם אנחנו נטיל עליו סייגים שהוא יהיה או בלונדיני או קירח או לבן - - -

<יעקב גוטליב: זה לא דומה.

חיים כץ: תשמע, מי שממנים אותו מן הדין הוא שהוא לא יפתח את הפה ויגיד על אנשים מה שהיה שם.

<יעקב גוטליב: אבל זה היה.

<יעקב גוטליב: אתה רוצה שאני אקריא לך מכתבים שאנשים מתלוננים?

חיים כץ: תקשיב, זה היה.

<פרידה שניידרמן: יש חוק צנעת הפרט.

<פרידה שניידרמן: אני לא מבינה מה הבעיה.

<יעקב גוטליב: אז ההפך.

<יעקב גוטליב: ענה לי ראש האגף שקדם לנוכחי, הוא אומר: יש לי את המרות על אנשים שלי, לא על "יד לבנים".

<יעקב גוטליב: אמר כאן יושב-ראש "יד לבנים" מידע שאני לא יודע, ש-10% מהשכולים הם לא בארגון.

<יעקב גוטליב: הם הוצאו מהארגון.

<יעקב גוטליב: גורשו מהארגון.

<אלי בן-שם: סליחה, סליחה, סליחה.

חיים כץ: סליחה, סליחה, הלו, הלו, הלו.

<יעקב גוטליב: יש לנו מכתבים.

חיים כץ: אני מבין שיש פה מחלקות תוך- ארגוניות.

<אלי בן-שם: שום מחלקות.

<אלי בן-שם: הוא מייצג בקושי את עצמו.

<אלי בן-שם: את מי הוא מייצג?

<יעקב גוטליב: אני מייצג יותר ממך.

חיים כץ: תסלח לי.

<פרידה שניידרמן: בואו נכבד את המקום.

חיים כץ: אתה יודע, גם מרדכי היהודי היה מקובל על רוב בני עמו.

חיים כץ: לא על כולם.

חיים כץ: יש כאלה.

<יעקב גוטליב: תראה את התגובה שלו.

<יעקב גוטליב: הוא ייצג אותי?

חיים כץ: הוא ייצג אותך ואת כולם.

חיים כץ: אם הוא נבחר.

<יעקב גוטליב: אבל צריך לראות תמיד שיש לו ייצוג.

חיים כץ: עושק המיעוט הוא ב-25%.

<יעקב גוטליב: בית המשפט קבע פירוק-שיתוף.

<יעקב גוטליב: אפילו חצי אחוז.

<יעקב גוטליב: ובית המשפט לא שואל על 25%, אפילו אחוז בודד.

חיים כץ: אני סמוך ואמון ובטוח שהנציגים שיבואו ישמרו על סודיות וישמרו על פרטיות והבעיות של בן-אדם זה או אחר לא צריכות להיות נחלת הכלל.

חיים כץ: וברור לי שמי שהולך לייצג אנשים מבין את העניין הזה ולא יעשה את זה.

<יעקב גוטליב: אבל עשו את זה.

חיים כץ: אוקיי, אז עשו.

חיים כץ: לא יעשו יותר.

<יעקב גוטליב: מה זה "לא יעשו"?

חיים כץ: תסלח לי.

<יעקב גוטליב: קראו לאיש "כלב", "כלב איוול".

<יעקב גוטליב: הכלב היה.

חיים כץ: תסלח לי, מה שהיה לא בסדר אני כולי תקווה שיתוקן.

<יעקב גוטליב: יש כאן מכתב שמישהו רצו לסחוט אותו.

<יעקב גוטליב: הוא כותב, היושב-ראש.

חיים כץ: תקשיב, כל המחלוקות שלכם לא ייפתרו פה.

<יעקב גוטליב: לא פה.

חיים כץ: אז זה נגמר.

<יעקב גוטליב: תגן על המיעוט שלי.

<יעקב גוטליב: אני מבקש הגנה.

<יעקב גוטליב: אני מבקש סעד מהוועדה.

חיים כץ: אוקיי, מאה אחוז.

חיים כץ: כן, אדוני.

<מיכאל בך: להבהיר את מה שהיועצת המשפטית שאלה קודם לגבי התיקון שאנחנו מבקשים והגענו להסכמה עם משרד הביטחון, בסעיף 35א(ד) כתוב: "יושב-ראש הוועדה יהיה שופט בדימוס שימנה שר המשפטים בהמלצת שר הביטחון".

<מיכאל בך: וההמשך אומר: "שר הביטחון ימנה את שאר חברי הוועדה".

<מיכאל בך: הסיכום שהיה הוא ששר הביטחון ימנה על-פי הוראות היועץ המשפטי לממשלה את חברי הוועדה, כאשר אחד מנציגי הציבור יהיה מהמשפחות השכולות, בתוספת מה שהוסיף מר אריה מועלם לגבי זה שבוועדה אחת יהיה נציג של ההורים השכולים ובוועדה אחרת נציג של האלמנות.

<ערן יוסף: עוד יהיו תקנות מפורטות שיסדירו את הכל.

חיים כץ: זה יבוא בתקנות?

<ערן יוסף: אנחנו ברמה המשפטית חושבים שכל הדבר הזה מיותר ואפשר להסתפק בנוסח שכתוב.

<נאוה שוהם-סולן: אבל זה מה שסיכמנו.

<ערן יוסף: אני אומר את דעתי.

חיים כץ: תקשיב, אתם לא רוצים לסיים את החוק.

חיים כץ: נראה לי שאתם לא רוצים.

חיים כץ: וילמה, המנהלת, כל יומיים קובעת לכם דיון וזה לא יקרה אם זה לא יסתיים.

חיים כץ: זה ייקח חודשים.

<מיכאל בך: אני רוצה רק להגיד.

חיים כץ: אתה תוכל להגיד מה שאתה רוצה ותהיה לך המון עבודה.

חיים כץ: אתה בתור עורך-דין לא תגמור את העבודה.

חיים כץ: תהיה לך הרבה עבודה.

חיים כץ: זכור מה אני אומר לך.

<מיכאל בך: אני רק רוצה לומר שבדיוק בשביל לחסוך את העניין ישבנו והגענו להסכמות.

<מיכאל בך: מר מועלם.

<אריה מועלם: הנוסח שהוא הקריא בתוספת שלי מקובלת עלינו.

<שמרית גיטלין-שקד: אני אקריא את מה שניסחתי.

חיים כץ: למה?

חיים כץ: תקריאי את הנוסח שלהם.

<שמרית גיטלין-שקד: אני משנה קצת כי יש איזשהו ניסוח שמקובל בחקיקה.

<שמרית גיטלין-שקד: שר הביטחון יקבע בתקנות – אני מציעה לקבוע את זה כהמשך לסעיף קטן ג – את הרכב הוועדה ואת כללי עבודתה ובלבד שאחד מחברי הוועדה יהיה נציג של ארגון המייצג את המספר הגדול ביותר של - - -

<אריה מועלם: לא, לא, לא.

<שמרית גיטלין-שקד: אז איך?

<אריה מועלם: כמו שהוא ניסח.

<שמרית גיטלין-שקד: שאלתי את סיגל ואין הגדרה בחקיקה לארגון.

<אריה מועלם: לא, אנחנו לא רוצים לכתוב את זה.

<מיכאל בך: אנחנו ביקשנו שיהיה כתוב כך: שר הביטחון ימנה על-פי הוראות היועץ המשפטי לממשלה, את חברי ועדת למ"ד, כאשר אחד מנציגי הציבור יהיה מהמשפחות השכולות.

חיים כץ: תקשיב, זה לא עונה על אחד מפה ואחד מפה.

חיים כץ: מה שאתה אומר זה שהוא צריך למנות אותם פר כל דיון.

<מיכאל בך: זה יהיה בתקנות.

<אלי בן-שם: בתקנות אפשר להכניס את זה.

<אלי בן-שם: זאת לא בעיה.

<שי סומך: אדוני, הנוסח הזה לא מתואם אתנו.

<שי סומך: אנחנו צריכים לקיים איזושהי התייעצות ממשלתית.

<אמיר אדרי: גם עלינו, גם על משרד האוצר.

<שי סומך: יש כאן עירוב של היועץ המשפטי לממשלה.

חיים כץ: טוב, תודה רבה, הישיבה נעולה.

חיים כץ: תתאמו, תסגרו, הכל בסדר.

חיים כץ: תודה רבה, הישיבה נעולה.

חיים כץ: אנחנו מקדמים בברכה את הרב ליצמן שזה עתה הגיע.

חיים כץ: אי לכך ולאור פנייתו אנחנו נחדש את הישיבה.

חיים כץ: הוא בא במיוחד ואמר: לא יכול להיות שתעצור את הישיבה ככה.

חיים כץ: בטוח שהם יגיעו להסכמות והכל יבוא על מקומו בשלום.

חיים כץ: הוא נשלח על-ידי ועדת כספים לבדוק שהכל יהיה פה בסדר.

יעקב ליצמן: פשוט מאד, היות והולכים לגייס את החרדים.

חיים כץ: אני מאחל לך ולכל עם ישראל שכל אלה מהחרדים שיתגייסו, לא יצטרכו נציג של אלמנות ונציג של ההורים השכולים.

חיים כץ: לכולם.

חיים כץ: כל מי שיתגייס, שלא יצטרך נציג לא בארגון האלמנות ולא בארגון ההורים השכולים.

<אלי בן-שם: כל יום אנחנו מתפללים שלא יבואו אלינו עוד חברים.

חיים כץ: אתה גם מסכים.

חיים כץ: הנה, אתה גם מוכן להצביע על זה.

יעקב ליצמן: בוא נצביע על זה דבר ראשון.

חיים כץ: אנחנו מחדשים את הישיבה על הצעת חוק משפחות חיילים שנספו במערכה.

חיים כץ: אני מקווה שיש פה עכשיו הסכמות.

חיים כץ: אני מקווה שיש הסכמות.

חיים כץ: גברתי, בבקשה תמשיכי.

<שמרית גיטלין-שקד: ההסכמה כפי שאני מבינה אותה, תיקון לסעיף קטן ג' – בסופו יבוא: "ובלבד שבוועדה יהיה חבר שהוא נציג הזכאים לפי חוק זה, שימונה על-ידי שר הביטחון, שהוא אינו בעל תפקיד בארגון שהוכרז על-ידי שר הביטחון כארגון שזכאים על-פי חוק זה".

חיים כץ: זה מקובל?

<קריאה: מקובל.

חיים כץ: יפה, תמשיכי.

<יובל יעקובי: עמוד 40, תיקון סעיף 37 – 25.

<יובל יעקובי: "בסעיף 37 לחוק העיקרי, האמור בו יסומן א ואחריו יבוא: (ב).

<יובל יעקובי: תקנות לפי פרק שלישי 1 ופרק שביעי 1 יותקנו באישור ועדת העבודה, הרווחה והבריאות של הכנסת.

<יובל יעקובי: (ג) בלי לגרוע מהאמור בסעיף קטו (א), תקנות לפי פרק שלישי 1 ופרק שביעי 1, שיש להן השלכה תקציבית, יותקנו באישור שר האוצר.

חיים כץ: למה?

<אמיר אדרי: כידוע, כל דבר שיש לו השלכה תקציבית בכל תחומי כלכלת ישראל מחייב את אישור שר האוצר.

<אמיר אדרי: יש פה משמעות תקציבית.

<אמיר אדרי: הדבר הזה קיים גם במוסד לביטוח לאומי, גם בחוק משק החשמל.

<אמיר אדרי: חוק משק החשמל, שהוא לא תקציבי והוא לגמרי מתעריף החשמל, גם שם יש התייחסות להסכמת שר האוצר.

חיים כץ: אני לא מכיר ברווחה, למשל, או בתמ"ת.

חיים כץ: איפה שיש עלויות תקציביות אני לא רואה שצריך את אישור שר האוצר.

חיים כץ: עם כל הכבוד, אם הייתם באים ומבקשים את אישור שר האוצר ושר האוצר בלבד, לא פקידיו.

<אמיר אדרי: שר האוצר בלבד.

חיים כץ: הפקידים לא חותמים?

<אמיר אדרי: ברור.

<אמיר אדרי: אין לנו יכולת לחתום.

יעקב ליצמן: למה שלא תוסיף "באישור ועדת העבודה והרווחה" קודם?

יעקב ליצמן: ברגע שאתם כותבים "באישור שר האוצר", צריך לרשום "ובאישור ועדת העבודה, הרווחה והבריאות של הכנסת".

<אליעזר בן שם: אנחנו לא שלחנו את הילדים שלנו למשרד האוצר.

<אליעזר בן שם: אנחנו שלחנו את הילדים לצה"ל.

<אליעזר בן שם: משרד הביטחון זה הבית שלנו ואבא שלנו.

<אליעזר בן שם: אנחנו לא צריכים את האוצר שיהיה אחראי על ההטבות של המשפחות.

<אליעזר בן שם: יש את שר הביטחון ואני חושב שזה מספיק.

<אמיר אדרי: מעבר לעניין ההגיוני ששר האוצר חייב לאשר כל הטבה שהיא תקציבית, אני חייב לציין גם שזאת עמדת הממשלה.

<אמיר אדרי: כלומר, החוק הזה הגיע לוועדת שרים בהסכמה ברורה בין שר הביטחון לשר האוצר וכל החלטה אחרת משנה את החלטת הממשלה.

<אמיר אדרי: כפועל יוצא אנחנו יכולים למשוך אותה.

יעקב ליצמן: אתה אומר שהעבירו את זה כמעטפה סגורה לממשלה.

<אמיר אדרי: כן, בהסכמת שר אוצר ושר הביטחון ובאישור הממשלה.

חיים כץ: לאור מה שקורה עכשיו כנראה שהוא יהיה יושב-ראש ועדת העבודה והרווחה ואני יושב-ראש ועדת הכספים.

חיים כץ: עכשיו הוא עושה סטז'.

רינה פרנקל: לא הבנתי מה הבעיה.

יעקב ליצמן: למה צריך את אישור שר האוצר?

יעקב ליצמן: אנחנו נלחמים נגד זה גם בוועדת הכספים.

רינה פרנקל: מה הבעיה באישור שר האוצר?

יעקב ליצמן: בשביל מה צריך את אישור השר?

יעקב ליצמן: ברגע ששר הביטחון זה שייך אליו לא צריך את אישור שר האוצר.

<נאוה שוהם-סולן: אני רוצה להסביר מה הבעיה בזה.

<נאוה שוהם-סולן: מדובר ביתומים, מדובר באלמנות, מדובר בהורים שכולים שאיבדו את המשענת שלהם בבית.

<נאוה שוהם-סולן: לפחות על אלמנות צה"ל והיתומים מדובר באנשים שאיבדו את המשענת שלהם בבית.

<נאוה שוהם-סולן: לא צריך להסתכל כל הזמן על המשפחות השכולות דרך החור של הגרוש.

<נאוה שוהם-סולן: משרד האוצר כל הזמן מתסכל דרך החור של הגרוש.

<נאוה שוהם-סולן: ידוע שכל תקנה שמשנים היום במשרד הביטחון, לא משנים אותה כלאחר יד.

<נאוה שוהם-סולן: זה עובר אישורים גם של שר הביטחון, גם של מנכ"ל משרד הביטחון, גם של אגף התקציבים של משרד הביטחון.

<נאוה שוהם-סולן: מעבר לכך, יש פה את העניין של ההטבות שיהיו.

רינה פרנקל: אני לא חושבת ששר האוצר יהיה נגד הטבות ונגד כל התקציבים שיעברו ליתומים.

רינה פרנקל: אני חושבת שזה הדבר האחרון שיכול לקרות.

<אלי בן-שם: תתפלאי שכל הזמן הם מתנגדים.

יעקב ליצמן: ב-2013 יכול להיות שהוא היה אומר: אין לי כסף.

יעקב ליצמן: בשנה רגילה אולי כן והשנה הוא היה אומר: אין לי כסף.

רינה פרנקל: לדברים האלה, לדעתי, הוא ימצא תקציבים.

<אמיר אדרי: זה שצריך את הסכמת שר האוצר לא אומר שהוא נגד.

<אמיר אדרי: כל דבר במדינה עובד בשיטה של איזונים ובלמים.

<אמיר אדרי: זאת השיטה שאנחנו מציעים.

<אמיר אדרי: זה לא בהכרח נגד.

<אמיר אדרי: כידוע, שר האוצר גם תמך בהעברת כספים לניצולי שואה ויש עוד דברים ששר האוצר תומך בהם.

<אמיר אדרי: זה לא אומר שזה לשלילה.

<אמיר אדרי: זה חלק מהגדרת התפקידים של איזונים ובלמים.

<אריה מועלם: ברשותך, אפשר לשמוע את עמדת משרד הביטחון?

<ערן יוסף: למען הסר ספק, זו דרישה של משרד הביטחון.

<ערן יוסף: אנחנו מבקשים את אישור שר האוצר לתקנות, אנחנו רוצים שהתקנות האלה יהיו בתיאום עם שר האוצר.

<ערן יוסף: אנחנו גם מצפים שיהיה תיאום תקציבי ושיהיה שיפוי כנגד שינויים בתקציב בעתיד ואנחנו יודעים שאם לא יהיה אישור של שר האוצר, לא נקבל את השיפוי הזה.

חיים כץ: ומה משרד האוצר אומר?

<אמיר אדרי: ככל שיהיו הסכמות, הדברים ייקבעו בין שר הביטחון לבין שר האוצר.

<אמיר אדרי: זאת עמדה מוסכמת עם משרד הביטחון.

<אמיר אדרי: אני לא יודע להגיד בכל רגע נתון מה ייקבע.

חיים כץ: אתה יודע, אתה הלכת הביתה לבדוק.

<אמיר אדרי: זה בדיוק מה שבדקתי.

<אמיר אדרי: התשובה היא שהדברים ייקבעו מעת לעת, בהתאם למה שיהיה.

חיים כץ: בקיצור, זה "לא".

<אמיר אדרי: זה לא אומר בהכרח שזה לא.

<אמיר אדרי: זה תלוי בסיטואציה.

חיים כץ: ואם לא נאשר אתם תמשכו?

<אמיר אדרי: זאת עמדת הממשלה.

<אמיר אדרי: כן, נמשוך.

חיים כץ: אז תמשכו את החוק.

חיים כץ: אם אתה בודק אותנו, תמשכו.

<אמיר אדרי: אף אחד לא מעוניין בעימות.

חיים כץ: תקשיב, אתה בא לפה, לוועדה, ויש מולך חברי כנסת.

חיים כץ: אז אל תאיים עליהם.

<אמיר אדרי: אני לא.

<אמיר אדרי: אם זה הובן ככה, אני לוקח את זה בחזרה.

<אמיר אדרי: לא היתה לי שום כוונה כזאת.

<אמיר אדרי: אני לוקח את זה בחזרה, כדי להבהיר את דבריי.

חיים כץ: מאה אחוז.

יעקב ליצמן: אני אומר שלא יכול להיות שכל דבר תלוי דווקא בשר האוצר.

יעקב ליצמן: אני מופתע שמשרד הביטחון גם חושב ככה ואני מוכן לבדוק.

חיים כץ: דלגי על הסעיף הזה.

חיים כץ: לכי הלאה.

<שמרית גיטלין-שקד: על סעיף 22 הקודם לא הצבענו.

חיים כץ: אנחנו מצביעים על סעיף 22, שבו הגענו להסכמות, וחיכינו לחברת הכנסת רינה פרנקל.

חיים כץ: אני אגיד לך למה חיכינו לך, כי אם הוא יצביע נגד שיהיה לנו רוב, שניים נגד אחד.

חיים כץ: אם הוא רואה שאת אתנו גם הוא יהיה אתנו.

יעקב ליצמן: אני באתי רק כדי להיות אתכם בחוק הזה.

יעקב ליצמן: הבטחתי.

חיים כץ: אוקיי.

חיים כץ: אנחנו נצביע על סעיף 22, עמוד 39, בנוסח שהוקרא קודם.

חיים כץ: מי בעד ירים את ידו.

חיים כץ: בעד ההצעה לאשר את סעיף 22 – פה אחד

חיים כץ: נמנעים – אין

חיים כץ: כל חברי הכנסת שנמצאים פה אישרו והסעיף הזה מאושר.

חיים כץ: אנחנו מדלגים על סעיף התקנות והולכים לסעיף 25א, באותו עמוד.

<יובל יעקובי: הוספת תוספת.

<יובל יעקובי: 25א.

<יובל יעקובי: אחרי סעיף 37 לחוק העיקרי יבוא: תוספת סעיף 28(א) רשימת ההטבות לפי פרק שלישי 1 הניתנות ללא צורך בהגשת בקשה.

<יובל יעקובי: 1.

<יובל יעקובי: סיוע בתשלום ביטוח רכב לאלמנה שהגישה בקשה להחזר אגרת רכב לפי סעיף 15ג(ח).

<יובל יעקובי: 2.

<יובל יעקובי: סיוע במימון הוצאות ניידות לאלמנה לפי סעיף 15ג(ט).

<יובל יעקובי: 3.

<יובל יעקובי: סיוע במימון שיעורי נהיגה ליתום בהגיעו לגיל 17 לפי סעיף 15ג(י)(3). 4.

<יובל יעקובי: סיוע לשכול במימון הוצאות נלוות ללימודים בעד אחי הנספה הלומדים בכיתות ז' עד י"ב לפי סעיף 15ד(ה).

<יובל יעקובי: 5.

<יובל יעקובי: מענק הבראה חד פעמי הניתן בסמוך לנפילת הנספה לפי סעיף 15ד(ח).

<יובל יעקובי: 6.

<יובל יעקובי: לשכול ולאלמנה סיוע שנתי בתשלום אגרת טלוויזיה לפי סעיף 15ד(יג).

<יובל יעקובי: 7.

<יובל יעקובי: לשכול, סיוע שנתי בעד דמי שימוש בטלפון לפי סעיף 15ד(יד)(3).

<יובל יעקובי: 8.

<יובל יעקובי: לאלמנה, סיוע שנתי בעד דמי שימוש בטלפון לפי סעיף 15ד(טו).

<יובל יעקובי: 9.

<יובל יעקובי: לבן משפחה, השתתפות חד-פעמית במימון הנצחה פרטית לפי סעיף 15ח(ו).

<יובל יעקובי: תיקון חוק בתי משפט לעניינים מנהליים.

<יובל יעקובי: 26.

<יובל יעקובי: בחוק בתי משפט לעניינים מנהליים, התש"ס-2000, בתוספת הראשונה, בפרט 26, (1) בפסקה (1), המילים "ואגף משפחות והנצחה" – יימחקו.

<יובל יעקובי: (2) אחרי פסקה (2) יבוא: (3) החלטה של רשות לפי חוק משפחות חיילים שנספו במערכה, תגמולים ושיקום, תש"י-1950, כמפורט להלן: (1) החלטה של העובד הסוציאלי הראשי לפי סעיף 15ז.

<יובל יעקובי: (2) החלטה של ועדת חריגים להטבות לפי סעיף 15ט.

<יובל יעקובי: (3) החלטה של הוועדה למתן סיוע לפנים משורת הדין לפי סעיף 35א.

<יובל יעקובי: תיקון חוק התגמולים לנפגעי פעולות איבה.

<יובל יעקובי: 27.

<יובל יעקובי: בחוק התגמולים לנפגעי פעולות איבה, תש"ל-1970, בסעיף 7 – (1) במקום כותרת השוליים יבוא "תגמול והטבות לבני משפחה".

<יובל יעקובי: (2) בסעיף קטן (א), הספרה "30" תימחק.

<יובל יעקובי: (3) אחרי סעיף קטן (ה) יבוא: (ה1) בני המשפחה כאמור בסעיף קטן (א) זכאים להטבה לפי חוק משפחות חיילים ויחולו עליהם הוראות לפי פרק שלישי 1 ולפי פרק שביעי 1 ולפי סעיף 28א לחוק האמור בשינויים המחויבים, וכן בשינויים אלה:

<יובל יעקובי: שר הרווחה והשירותים החברתיים יקבע את הרכב ועדת החריגים להטבות ואת הרכב הוועדה לסיוע לפנים משורת הדין לפי סעיפים 15ט ו-35א וימנה את חבריהן".

<שמרית גיטלין-שקד: אני רוצה להסביר את הסעיף.

<שמרית גיטלין-שקד: בדיון הקודם דובר על הקמת ועדת למ"ד וועדת חריגים לעניין נפגעי פעולות איבה.

<שמרית גיטלין-שקד: בעצם הנוסח הזה קובע שיחולו עליהם גם ועדת למ"ד וגם ועדת חריגים, ככל שהוועדה רוצה לקבל החלטה כזו.

<שמרית גיטלין-שקד: אם כן, יש צורך להוסיף תיקון נוסף בהתאם לתיקון שעשינו ונקבע שהנציג שיהיה, יהיה נציג של הזכאים לפי חוק נפגעי איבה.

<רותי פרמינגר: אני חושבת שהנוסח של היועצת המשפטית של הוועדה עדיף בעינינו.

חיים כץ: זה לא מפריע לארגונים אחרים.

<שמרית גיטלין-שקד: "סעיף 28 – תתילה ותקנות ראשונות.

<שמרית גיטלין-שקד: 28.

<שמרית גיטלין-שקד: (א) תחילתו של חוק זה ביום כ"ט בטבת התשע"ד, 1 בינואר 2014, 0להלן – יום התחילה).

<שמרית גיטלין-שקד: (ב) תקנות לפי פרקים שלישי 1 ושביעי 1 לחוק העיקרי, כנוסחם בחוק הזה, יובאו לאישור ועדת העבודה, הרווחה והבריאות של הכנסת בתוך שנה יום התחילה.

<שמרית גיטלין-שקד: 29.

<שמרית גיטלין-שקד: סעיף 28א(ג) לחוק העיקרי, כנוסחו בסעיף 13 לחוק זה, יחול על בן משפחה של מי שנספה לאחר יום התחילה.

<שמרית גיטלין-שקד: " בסעיף קטן (ב) היתה בקשה של המוסד לביטוח לאומי לדחות את החלת ועדת למ"ד והחלת ועדת חריגים עליהם לאיזשהו פרק זמן שיאפשר להם היערכות.

<שמרית גיטלין-שקד: ניסחתי סעיף כזה, אם הוועדה רוצה לקבל אותו, וגם לא כתבתי עדיין את התקופה.

<שמרית גיטלין-שקד: אני אקרא את הסעיף.

יעקב ליצמן: כמה זמן הם ביקשו?

<קריאה: שנה, אדוני.

<קריאה: אלה שתי ועדות שעדיין לא קיימות, לא מונו חברים.

<קריאה: השר לא מינה ואנחנו צריכים לאתר שופט בדימוס להקים פה איזשהו מנגנון שלא קיים עד היום.

יעקב ליצמן: אפשר להקים את הוועדה ולהתחיל להחיל את החוק מה-1 בינואר.

<שמרית גיטלין-שקד: לא, כי הוועדה הזאת נותנת סיוע חריג.

<צביקה פוזיס-שחק: אני חושב ששנה זה פרק זמן ארוך מדי, במיוחד כשאנחנו מדברים על דברים חריגים ודורשים טיפול מיידי.

חיים כץ: אני חושב שאתה צודק אפילו.

חיים כץ: מה אומר הביטוח הלאומי?

<שלומי מאור: ככל שהוועדה תקבע פרק זמן יותר קצר אנחנו נעמוד בו, אבל אני חייב לומר שגם היום פני הנפגעים לא מושבים ריקם.

<שלומי מאור: גם היום, בנהלים שלנו וגם בנהלי משרד הביטחון אנחנו מוצאים פתרונות.

חיים כץ: תקבעי תשעה חודשים והם יגמרו את זה תוך תשעה חודשים.

<שמרית גיטלין-שקד: תשעה חודשים מיום התחילה זה תשעה חודשים מ-1 בינואר.

<שמרית גיטלין-שקד: "ההוראות לפי סעיף 15(ט) ולפי פרק שביעי 1 לחוק העיקרי, כנוסחם בסעיפים - - - לחוק זה, כפי שהן מוחלות בסעיף 7ה(1) לחוק התגמולים לנפגעי פעולות איבה, התש"ע-1970, כנוסחו בסעיף 27(3) לחוק זה, יחולו על בני משפחה כאמור באותו סעיף החל מתשעה חודשים מיום התחילה.

<שמרית גיטלין-שקד: הוראות מעבר.

<שמרית גיטלין-שקד: 30.

<שמרית גיטלין-שקד: (א) הוראות אגף משפחות והנצחה שלפיהן ניתנו הטבות כאמור בפרק שלישי 1 ערב יום התחילה, שאינן נוגדות או סותרות הוראה מהוראות החוק העיקרי כנוסחו בחוק זה, יעמדו בתוקפן עד ליום כניסתן לתוקף של התקנות לפי פרק שלישי 1.

<שמרית גיטלין-שקד: בסעיף זה – "הוראות אגף משפחות והנצחה" – הוראות הנוהל שקבע משרד הביטחון שלפיהן ניתנו הטבות לבן משפחה של נספה או של חלל.

<שמרית גיטלין-שקד: "פרק שלישי 1" – פרק שלישי 1 לחוק העיקרי כנוסחו בסעיף - -- לחוק זה.

<שמרית גיטלין-שקד: (ב) על אף האמור בסעיף קטן (א) – (1) בקשה לקבלת הטבה שטרם הוחלט בה עד ערב יום התחילה – תידון ויוחלט לגביה לפי הוראות אגף משפחות והנצחה החלות על ההטבה.

<שמרית גיטלין-שקד: (2) ניתנה עד ערב יום התחילה החלטה הדוחה בקשה לקבלת הטבה מכוח הוראות אגף משפחות והנצחה, יחולו עליה הכללים שהיו בתוקף ערב התחילה, לרבות עניין דרכי ההשגה עליה.

<שמרית גיטלין-שקד: (ג) יראו את הוועד המייעצת למנהל הכללי של משרד הביטחון במתן הטבות לפנים משורת הדין, שפעלה ערב התחילה, כאילו הוקמה לפי סעיף 35א לחוק העיקרי, כנוסחו בסעיף 22 לחוק זה, והיא תמשיך לכהן ולפעול לפי הכללים שחלו עליה ערב יום התחילה, עד יום כניסתן לתוקף של התקנות לפי הסעיף האמור, ובלבד שהכללים האמורים אינם נוגדים או סותרים הוראה מההוראות לפי חוק זה.

<שמרית גיטלין-שקד: (ד) הטבה לפי פרק שלישי 1 שניתנה או שהוחלט לאשרה ערב יום התחילה וכן הטבה שתינתן או שיוחלט לאשרה מכוח הוראות אגף משפחות והנצחה לפני כניסתן לתוקף של תקנות לפי פרק שלישי 1, יראו אותן כאילו ניתנו, ניתנות או הוחלט לאשרן לפי חוק זה ויחולו הוראות אלה: (1) ניתנה לבן משפחה הטבה מכוח הוראות אגף משפחות והנצחה שנקבע לגביה בהוראות כאמור כי היא ניתנת באופן חד פעמי ערב יום התחילה – לא תאושר לו בקשה לקבלת אותה הטבה או הטבה הדומה לה בעיקרה מכוח חוק זה.

<שמרית גיטלין-שקד: (2) ניתנה לבן משפחה הטבה שנתית או הטבה חודשית ערב יום התחילה מכוח הוראות אגף משפחות והנצחה – ימשיך לקבלה לפי הוראות חוק זה, ובלבד שהוא עומד בתנאים הנדרשים לקבלתה לפי חוק זה.

<שמרית גיטלין-שקד: (3) ניתנה לבן משפחה הטבה לתקופה מוגבלת מכוח הוראות אגף משפחות והנצחה ערב יום התחילה והתקופה טרם הסתיימה – ימשיך לקבלה לפי הוראות חוק זה עד לתום התקופה הקבועה בחוק זה או בהוראות אגף משפחות והנצחה, לפי העניין.

<שמרית גיטלין-שקד: בפסקה זו, "הטבה לתקופה מוגבלת" – הטבה חודשית או הטבה שנתית הניתנת לתקופה מוגבלת בהתאם לקבוע בהוראת אגף משפחות והנצחה שמכוחה ניתנת ההטבה.

<שמרית גיטלין-שקד: (4) ניתנה לבן משפחה הטבה עתית מכוח הוראות אגף משפחות והנצחה ערב יום התחילה – יקבל את ההטבה העתית הבאה לפי הוראות חוק זה, ובלבד שמניין המועדים לחישוב מועד קבלת ההטבה העתית הבאה, יחל במועד שבו קיבל בן המשפחה את ההטבה העתית לפי הוראות אגף משפחות והנצחה.

<שמרית גיטלין-שקד: בפסקה זו, "הטבה עתית" – הטבה הניתנת אחת לפרק זמן הקבוע בהוראת אגף משפחות והנצחה שמכוחה ניתנת ההטבה.

<שמרית גיטלין-שקד: (5) ניתנה לבן משפחה הטבה אחרת מכוח הוראות אגף משפחות והנצחה ערב יום התחילה – יחולו, לפי העניין, הוראות חוק זה או הוראות אגף משפחות והנצחה, בהתאם להוראות סעיפים קטנים (א) ו-(ב).

<שמרית גיטלין-שקד: בפסקה זו, "הטבה אחרת" – הטבה שהגורם המוסמך קבע לגביה שאינה הטבה כאמור בפסקאות (1) עד (4).

<מיכאל בך: בסעיף 30(א) למעלה, למה נמחקו המילים "יעמדו בתוקפן וימשיכו לפעול לפיהן"?

<שמרית גיטלין-שקד: כי אין צורך.

<שמרית גיטלין-שקד: אם הן עומדות בתוקפן צריך לפעול לפי מה שבתוקף.

<שמרית גיטלין-שקד: זה משהו ניסוחי.

<שלומי מאור: בשונה ממשרד הביטחון, ערעור על החלטות של המוסד לביטוח לאומי מובאות לבית הדין לעבודה, בין הדין האזורי או בית הדין הארצי.

<שלומי מאור: מסעיף 26 לנוסח עולה לכאורה שההחלטות של הוועדות הללו יובאו לבית משפט לעניינים מנהליים, מה שאולי מקובל במשרד הביטחון אבל לא מקובל אצלנו.

<שלומי מאור: לכן הייתי מבקש שאחד השינויים המחויבים גם יהיה לא רק זה שהשר קובע את החברים, שר הרווחה ולא שר הביטחון, אלא גם שערעור על החלטות הוועדות הללו יהיה בזכות, כמובן, לבית הדין לעבודה ולא לבית משפט לעניינים מנהליים.

יעקב ליצמן: מה היה עד היום?

<שלומי מאור: עד היום לא היתה ועדה, אדוני.

<שמרית גיטלין-שקד: גם הערעורים אצלם הם ערעורים פנימיים שלהם ולוועדת למ"ד ולוועדת חריגים הם הולכים לבתי משפט לעניינים מנהליים.

<שמרית גיטלין-שקד: השאלה היא אם לא ראוי לקבוע אותה ערכאה לשניהם.

<שלומי מאור: זאת לא ערכאה שמגיעים אליה דיונים או החלטות של המוסד לביטוח לאומי בשום נושא.

חיים כץ: תפני אותם לבית הדין לעבודה.

<שלומי מאור: הוא בעל המומחיות בנושא הזה.

<שמרית גיטלין-שקד: אתה אומר, שלומי, ששום החלטה אצלכם לא תהיה בבית משפט לעניינים מנהליים?

<שלומי מאור: גם לא של העובד הסוציאלי הראשי.

<שלומי מאור: לכל אלה תהיה אפשרות לערער בזכות לבית הדין לעבודה.

חיים כץ: ויש לו בית דין מחוזי ובית דין ארצי.

חיים כץ: פה במנהלי אין לו כלום.

<שמרית גיטלין-שקד: מדובר בזכאי משפחות לפי חוק נפגעי פעולות איבה.

<שמרית גיטלין-שקד: כל העררים וההשגות שבנוסח הנוכחי אמורים להיות מופנים לבתי משפט לעניינים מנהליים יופנו לבית הדין לעבודה.

<שמרית גיטלין-שקד: משרד הביטחון העביר לנו עוד משהו – בעמוד 40 יש תשעה פרטים והם אומרים שהושמט פרט 10.

<שמרית גיטלין-שקד: אלה הטבות שהזכאים לא צריכים להגיש עבורן בקשה אלא הם מקבלים אותן באופן אוטומטי.

<שמרית גיטלין-שקד: צריך להוסיף דבר נוסף והוא סיוע לאלמנה במימון הוצאות לימודים ומימון חוגים לפי סעיף 15ד(ז).

חיים כץ: אוקיי, תוסיפי את זה.

חיים כץ: אנחנו נצביע על הכל פרט לסעיף של האוצר.

<שמרית גיטלין-שקד: אנחנו לא מעמידים להצבעה את סעיף 25 אלא את סעיף 25א, 26, 27, 28, 29 ו-30.

<שמרית גיטלין-שקד: כל מה שקראנו ולא הצבענו עליו.

חיים כץ: מי בעד סעיפים אלה ירים את ידו.

חיים כץ: בעד הבקשה לאשר את סעיפים 25א ו-30-26 – פה אחד

חיים כץ: נמנעים – אין

חיים כץ: תודה רבה, כל חברי הכנסת אישרו את זה.

חיים כץ: השארנו סעיף אחד פתוח.

חיים כץ: מה גברתי רוצה?

<נאוה שוהם סולן: לגבי סעיף 15א(ו) עמוד 5.

<נאוה שוהם סולן: מדובר על שכול כפול של אלמנה שאיבדה שני בעלים.

<נאוה שוהם סולן: נכון להיום, אותה אלמנה מקבלת תגמול כפול ואני רוצה שזה ייכנס לחוק.

<נאוה שוהם סולן: זה ממילא ניתן רק זה צריך להיכנס לחוק.

<נאוה שוהם סולן: כמו שזה קיים בהטבות אני רוצה שגם התגמול, המענק הכפול - - -

<אריה מועלם: היות ואין שינוי במצב וזה המצב הנוהג, שאלמנה שאיבדה את שני בעליה מקבלת גם תגמול כפול וגם הטבות כפולות, אין לנו בעיה שזה יעוגן.

חיים כץ: צריך לפתוח את זה לפי סעיף 15, נכון?

<שמרית גיטלין-שקד: אני לא בטוחה כי זה תיקון בסעיף אחר לחלוטין שעוד לא אישרנו.

<שמרית גיטלין-שקד: זה פשוט להוסיף תיקון חדש.

חיים כץ: תוסיפי סעיף.

<שמרית גיטלין-שקד: אוקיי.

<שמרית גיטלין-שקד: אנחנו מתייחסים רק לאלמנה שהאלמנה יותר מפעם אחת מבן זוג שנספה או שאנחנו מתייחסים לכלל הזכאים?

<שמרית גיטלין-שקד: בסעיף קטן (ו)(1) יש עוד רשימה של אנשים שהם מה שנקרא שכול כפול.

<שמרית גיטלין-שקד: השאלה היא אם התיקון הוא רק לגבי אלמנה עכשיו.

<ערן יוסף: רק לגבי אלמנה.

<ערן יוסף: אחרים מקבלים.

<ערן יוסף: היחידה שלא קיבלה מכוח חוק היא אלמנה שהתאלמנה פעמיים.

<ערן יוסף: אנחנו עושים את זה מכוח חוות דעת משפטית.

<ערן יוסף: מבוקש כאן לעגן את זה בחוק, אפשר גם בלי וגם עם.

<ערן יוסף: מה שהוועדה תחליט.

<שמרית גיטלין-שקד: אתם מציעים לעגן את זה בסעיף 7 או 8?

חיים כץ: אנחנו מבקשים לפתוח את סעיף 25א לדיון מחדש.

חיים כץ: מי בעד ירים את ידו.

חיים כץ: בעד הבקשה לפתוח את סעיף 25א – פה אחד

חיים כץ: נמנעים – אין

<שמרית גיטלין-שקד: סעיף 25א זה רשימת ההטבות שניתנות לזכאים ללא צורך בהגשת בקשה.

<שמרית גיטלין-שקד: משרד הביטחון ביקש להוסיף משהו נוסף – לשכול מענק חודשי כמפורט לפי סעיף 15ד(י).

חיים כץ: אנחנו מצביעים על התיקון בסעיף 25א.

חיים כץ: בעד הבקשה לאשר את התיקון בסעיף 25א – פה אחד

חיים כץ: נמנעים – אין

חיים כץ: 25א בנוסח החדש אושר.

חיים כץ: אנחנו נסמיך אותך לנסח את לפי רוח הדברים שמדברים פה.

<שמרית גיטלין-שקד: תודה.

<שמרית גיטלין-שקד: התיקון יהיה או בסעיף 20 או בסעיף 7א, שאלמנה אשר התאלמנה יותר מפעם אחת מבן זוג שהוא נספה, תהיה זכאית לתגמול שמגיע לה בגין כל אחד מהנספים.

<שמרית גיטלין-שקד: רוח הדברים היא שהיא תקבל תגמולים ומענק בגין הבעל הראשון ותגמולים ומענק בגין הבעל השני, בתקווה שזה לא יקרה.

חיים כץ: מי בעד ירים את ידו.

חיים כץ: בעד התיקון בסעיף 25א – פה אחד

חיים כץ: נמנעים – אין

חיים כץ: תודה רבה.

חיים כץ: גם הסעיף הזה אושר.

חיים כץ: יש עוד מישהו שרוצה לומר משהו?

חיים כץ: אם כך, נשאר לנו לחוק סעיף אחד, סעיף 25.

חיים כץ: מה הוא אומר?

<שמרית גיטלין-שקד: בסעיף 25 יש שתי הוראות.

<שמרית גיטלין-שקד: הוראה אחת אומרת שכל התקנות לפי פרק שלישי 1 ופרק שביעי 1 וכל התקנות לעניין ההטבות ולעניין ועדת חריגים יותקנו באישור ועדת העבודה, הרווחה והבריאות של הכנסת.

<שמרית גיטלין-שקד: בסעיף קטן (ג) נאמר שכל התקנות האלה בפרק שלישי 1 ובפרק שביעי 1, שיש להן השלכה תקציבית, יותקנו באישור שר האוצר.

חיים כץ: אנחנו מוחקים את סעיף (ג).

חיים כץ: אתה יכול להסתייג ואתה יכול למשוך.

חיים כץ: אתה יכול להסתייג וללכת למליאה.

רינה פרנקל: אבל היתה הסכמה של הממשלה.

חיים כץ: לא מעניין.

חיים כץ: אתם יכולים להסתייג.

חיים כץ: לא מעניין.

חיים כץ: יש לך אפשרות למשוך את החוק, יש לך אפשרות להגיש הסתייגות ואחר כך להצביע על זה במליאה.

<אמיר אדרי: אני יכול גם להגיד נושא חדש?

חיים כץ: לא, זה לא נושא חדש.

<אמיר אדרי: אז אני מגיש הסתייגות בשם שר האוצר.

חיים כץ: אתה יכול להגיש הסתייגות.

חיים כץ: זה בסדר.

רינה פרנקל: אני גם רוצה להצטרף להסתייגות.

חיים כץ: את יכולה גם להצטרף להסתייגות.

חיים כץ: אין בעיה.

חיים כץ: ההסתייגות אומרת שאתה רוצה להשאיר את סעיף (ג) כמו שהוא.

<אמיר אדרי: כן.

<שי סומך: אדוני, אפשר להציע פשרה?

<שי סומך: התייעצות במקום אישור?

חיים כץ: אם הוא מוכן.

<אמיר אדרי: אני מוכן במקום "באישור שר האוצר" שייכתב – בהסכמת שר האוצר.

חיים כץ: נו, באמת.

חיים כץ: אתה חושב שליצמן פראייר.

חיים כץ: בהתייעצות אני מוכן.

חיים כץ: אם אתה מוכן בהתייעצות אנחנו מעבירים את זה כמו שזה.

<אמיר אדרי: התייעצות לא נותנת מענה.

<אמיר אדרי: אולי בכל זאת ננסה להגיע לדיאלוג כלשהו?

חיים כץ: יש לך הסתייגות, נוכל אחר כך לעשות את זה.

חיים כץ: אנחנו מצביעים על ההסתייגות של שר האוצר ושל רינה פרנקל.

חיים כץ: מי נגד ההסתייגות, ירים את ידו.

חיים כץ: בעד ההסתייגות של שר האוצר ושל חברת הכנסת רינה פרנקל – 1

חיים כץ: נמנעים – אין

חיים כץ: ההסתייגות נפלה, היא לא מתקבלת.

חיים כץ: תוכל להעלות אותה במליאה.

<אמיר אדרי: אנחנו יכולים להגיש רביזיה?

<אמיר אדרי: יש אפשרות כזאת?

חיים כץ: כן, הכל אתה יכול.

יעקב ליצמן: לא בטוח שאתה יכול.

<אמיר אדרי: לא אני, אני לא יכול.

רינה פרנקל: אני יכולה להגיש רביזיה.

חיים כץ: כן, את יכולה להגיש רביזיה, אבל נצביע על החוק ותגישי על כל החוק רביזיה ואז נדון רק על הסעיף הזה.

חיים כץ: זה אותו דבר.

חיים כץ: זה אותו דבר.

יעקב ליצמן: על מה אתה מגיש רביזיה?

יעקב ליצמן: על כל החוק?

חיים כץ: כן, על כל החוק.

חיים כץ: הוא יגיש על כל החוק.

<אמיר אדרי: אין לי סמכות.

חיים כץ: בסדר, היא תגיש רביזיה.

חיים כץ: היא תבקש.

<שמרית גיטלין-שקד: חברת הכנסת רינה פרנקל, את מגישה הסתייגות על כל החוק או רק על הסעיף?

חיים כץ: תגישי על כל החוק.

חיים כץ: זה אותו דבר.

חיים כץ: זה נוח לנו ככה.

חיים כץ: אם היא תמשוך את הרביזיה נוכל להגיש אותו ישר למליאה.

חיים כץ: עדיף לנו ככה.

<אמיר אדרי: אני חייב להגיד שההסתייגות שלנו היא אך ורק על הסעיף הזה.

<אמיר אדרי: על כל שאר הדברים הסכמנו.

חיים כץ: אנחנו יודעים.

חיים כץ: כמה זמן אתה בתפקיד?

<אמיר אדרי: שלוש שנים.

חיים כץ: ברגע שהסתייגת על הסעיף אתה מתייחס רק לסעיף.

חיים כץ: פה הפסדת?

חיים כץ: אתה מעלה למליאה.

חיים כץ: אם אתה מנצח במליאה זה חוזר לוועדה.

<אמיר אדרי: אנחנו יכולים גם למשוך את זה.

יעקב ליצמן: יושב ראש הוועדה יכול תוך חצי שעה להצביע על הרביזיה שלך.

חיים כץ: גם בהסתייגות, אם אתה מנצח במליאה אני יכול להגיד שאני מחזיר את החוק לוועדה ולא מקיים דיונים.

חיים כץ: קח את זה גם בחשבון.

חיים כץ: לא עושה דיונים.

חיים כץ: כל החוק עומד.

חיים כץ: הכללים הם ברורים לכל המגרש.

<אמיר אדרי: שנייה, אנחנו לא רוצים לעצור את כל החוק.

<אמיר אדרי: ההתנגדות היא לסעיף הזה בלבד.

<אמיר אדרי: הריביזיה היא לסעיף הזה בלבד ואנחנו נפעל במקביל גם - - -

חיים כץ: יותר טוב לך שהרביזיה תהיה לכל החוק, ואני לא מכשיל אותך.

<אמיר אדרי: למה?

חיים כץ: כי אם תחליט שאתה מושך את הרביזיה אני יכול להעלות את החוק למליאה, ואם אתה עושה רביזיה לסעיף אני לא יכול.

חיים כץ: אני לא מכשיל אותך.

<אמיר אדרי: טוב.

חיים כץ: יפה לך.

חיים כץ: אנחנו מצביעים על סעיף 25(ב) ללא סעיף (ג).

חיים כץ: מי בעד ירים את ידו.

חיים כץ: בעד סעיף 25(ב) – פה אחד

חיים כץ: נמנעים – אין

חיים כץ: תודה רבה.

חיים כץ: כל חברי הכנסת אישרו את זה.

חיים כץ: אנחנו מצביעים על כל החוק עכשיו.

חיים כץ: מי בעד הצעת החוק שמוגדרת תחת השם "הצעת חוק משפחות חיילים שנספו במערכה".

חיים כץ: בעד הצעת חוק משפחות חיילים שנספו במערכה (תגמולים ושיקום) (תיקון מס' 35), התשע"ב-2012 – 2

חיים כץ: נמנעים – אין

חיים כץ: תודה רבה.

חיים כץ: הצעת החוק אושרה להכנה לקריאה השנייה והשלישית.

חיים כץ: עכשיו תבקשי רביזיה.

רינה פרנקל: אני מבקשת רביזיה לגבי סעיף - - -

חיים כץ: לכל החוק.

חיים כץ: לגבי אישור הצעת החוק.

רינה פרנקל: אבל אני הסכמתי על כל הסעיפים.

חיים כץ: זה לא משנה.

חיים כץ: את עכשיו מבקשת רביזיה על כל הצעת החוק בשביל להגיע לסעיף הזה.

רינה פרנקל: אוקיי.

חיים כץ: מאה אחוז.

חיים כץ: המשמעות של זה היא שזה לא עולה למליאה.

חיים כץ: המשמעות היא שידונו בסעיף הזה של הצעת החוק ונראה מה אנחנו עושים.

<נאוה שוהם-סולן: אני לא כל כך מבינה למה היא התנגדה לזה, במקום ללכת לקראת המשפחות השכולות.

רינה פרנקל: לא, אני לא מתנגדת, אבל הנוסח הזה - - -

חיים כץ: מאה אחוז.

חיים כץ: תם ולא נשלם, הישיבה נעולה.

חיים כץ: תודה רבה.